徐朝奉挽歌詞
作者：林希逸
朝代：宋

paragraphs: 薤露曲，薤露歌，人生如露可奈何。
如公九十鬢皤皤，有子百世名不磨。
排姦直氣貫羲娥，教忠蜚奏金鑾坡。
制書內出特旨褒，魚躍白金緋染袍。
徑阪之門道日高，葵藿園中翁共哦。
諸孫玉立春室和，生事以禮踰牲牢。
公從諸仙遊欄柯，送車千兩山之阿。
鴻章伐石質參軻，百年似此勝人多。
翁歸如蛻兒悲號，團欒一散頃兮俄。
門人從今廢蓼莪，事親無足可奈何。
事親無足可奈何，薤露曲，薤露歌。